Vermeende Facebook-bedrieër hoor oor borgtogMarius Smit tydens ‘n vorige hofverskyning. Marius Smit, ŉ Bloemfonteinse man wat daarvan beskuldig word dat hy tientalle mense uit derduisende rand geswendel het, is op borgtog van R2 000 vrygelaat. Smit (26) het Dinsdag weer in die landdroshof in die stad verskyn. Hy word in dié stadium aangekla van nege sake van bedrog. Die saak teen hom is tot volgende maand uitgestel. Smit is vroeër vandeesmaand in hegtenis geneem nadat hy na bewering goedkoop voertuie op verskillende Facebook-groepe geadverteer het. Die voertuie het glo nie aan hom behoort nie en hy het na bewering verskillende selfoonnommers en profiele gebruik om dit te adverteer. Hy het na bewering deposito’s van belangstellende kopers geneem, maar nooit ŉ voertuig gelewer nie en dan met die geld verdwyn. Die profiel is daarna gedeaktiveer. Leon Rossouw, ŉ private speurder van Bloemfontein wat nou by die ondersoek betrokke was, het gesê mense wat vermoedelik op dieselfde manier ingeloop is, nader hom stééds.